Brandfolk fra Nordjyllands Beredskab rykkede mandag eftermiddag ud til en brand i en transformatorstation på en parkeringsplads på Riihimækivej i Aalborg. Meldingen om branden kom klokken 14.41, og selvom beredskabet var hurtigt fremme, kunne slukningsarbejdet ikke begynde med det samme. Beredskabet måtte nemlig vente på, at el-selskabet N1 fik afbrudt strømkilderne, før der blev sprøjtet vand på transformatorstationen. - Indsatslederen melder, at N1 har slået strømmen fra og slukningen kan begynde. Branden har ikke udviklet sig, men der er ret varmt i transformatorstationen, så det kommer til at tage noget tid endnu, skrev Nordjyllands Beredskab klokken 15.34 på Twitter. Beredskabet oplyser, at der ikke opdateres yderligere. Der har været kraftig røgudvikling i forbindelse med branden, og røgen har i løbet af eftermiddagen kunnet ses fra den befærdede Hobrovej.

Referat:
Der udbrød mandag eftermiddag brand i en transformatorstation i Aalborg, men beredskabet kunne ikke umiddelbart indlede slukningsarbejdet.